DEĊIŻJONI TAL-KUMMISSJONI
tas-16 ta’ Ottubru 2009
dwar deroga mid-Deċiżjoni tal-Kunsill Nru 2001/822/KE, rigward ir-regoli ta’ oriġini tal-gambli u gambli kbar, li huma preparati u priservati, ġejjin mill-Groenlandja
(notifikata bid-dokument numru C(2009) 7813)
(2009/776/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 2001/822/KE tas-27 ta’ Novembru 2001 dwar l-assoċjazzjonili għandhom il-pajjiżi u t-territorji lil hinn mix-xtut tal-Komunità Ewropea (1), u notevolment l-Artikolu 37 tal-Anness III tagħha,
Billi:
(1)
Fit-28 ta’ Diċembru 2001 il-Kummissjoni addottat id-Deċiżjoni 2001/936/KE li tidderoga mid-definizzjoni tal-kunċett ta’ “prodotti li joriġinaw” biex tieħu f’konsiderazzjoni s-sitwazzjoni tal-Groenlandja fir-rigward tal-gambli u gambli kbar tal-ispeċi Pandalus borealis (2). Din id-deroga skadiet fil-31 ta’ Diċembru 2006.
(2)
Permezz ta’ ittra bid-data tas-26 ta’ Ġunju 2009, li waslet fis-6 ta’ Lulju 2009, il-Groenlandja talbet għal deroga mir-regoli ta’ oriġini stipulati fl-Artikolu 37 tal-Anness III tad-Deċiżjoni tal-Kunsill 2001/822/KE rigward kwantità annwali ta’ 2 500 tunnellata metrika ta’ gambli u gambli kbar, li huma preparati u priservati tal-ispeċi Pandalus borealis, li jiġu esportati mill-Groenlandja.
(3)
Il-Groenlandja bbażat it-talba tagħha fuq il-fatt li matul ċerti perjodi tas-sena jkun hemm nuqqas fil-provvisti tal-gambli u gambli kbar li joriġinaw minn hemm.
(4)
L-Artikolu 37 tal-Anness III tad-Deċiżjoni 2001/822/KE rigward id-definizzjoni tal-kunċett ta’ “prodotti li joriġinaw” u metodi ta’ kooperazzjoni amministrattiva jipprevedi li derogi mir-regoli ta’ oriġini huma permessi meta dan huwa ġustifikat bl-iżvilupp ta’ industriji eżistenti jew bil-ħolqien ta’ industriji ġodda f’pajjiż jew territorju.
(5)
Id-deroga mitluba hija ġustifikata skont l-Artikolu 37(1) u (7) tal-Anness III għad-Deċiżjonijiet 2001/822/KE, fir-rigward tal-iżvilupp ta’ industrija eżistenti fil-Groenlandja. Peress li d-deroga qed tingħata għal prodotti li jinvolvu attwalment l-ipproċessar u peress li l-valur lokali miżjud tal-krostaċji nejjin użati li ma joriġinawx mill-post huwa mill-anqas 45 % tal-valur tal-prodott lest, din se tkun ta’ kontribut għall-iżvilupp ta’ industrija eżistenti. Id-deroga hija essenzjali għas-sopravivenza ta’ waħda mill-fabbriki tal-pajjiż. L-użu tad-deroga mogħtija fl-2001 baqa’ baxx ħafna (402 tunnellata metrika fl-2002 u żero tunnellati metriċi minn Jannar 2003 sa Diċembru 2006). Id-deroga għaldaqstant għandha tingħata għall-istess kwantità globali annwali bħal dik koperta mid-deroga mogħtija fl-2001, jiġifieri 2 100 tunnellata metrika.
(6)
Suġġett għal konformità ma’ ċerti kondizzjonijiet li għandhom x’ jaqsmu ma’ kwantità, sorveljanza u tul ta’ żmien, id-deroga ma għandhiex tikkawża ħsara serja lil settur ekonomiku jew lil industrija stabbilita tal-Komunità jew ta’ wieħed jew iktar mill-Istati Membri.
(7)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jistipula dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (3) jistipula r-regoli għat-tmexxija tal-kwoti tariffarji. Dawn ir-Regoli għandhom ikunu applikati mutatis mutandis għall-amministrazzjoni tal-kwantità li għaliha qed tingħata d-deroga permezz ta’ din id-Deċiżjoni.
(8)
Peress li qed tintalab deroga għall-perjodu li jibda’ fl-1 ta’ Awwissu 2009, id-deroga għandha tingħata b’effett minn dik id-data. Fl-ittra bid-data tas-26 ta’ Ġunju 2009 l-awtoritajiet tal-Groenlandja ssuġġerew li l-perjodu mogtħi jiskadi meta d-Deċiżjoni 2001/822/KE ma tibqax applikabbli, fil-31 ta’ Diċembru 2013.
(9)
Il-miżuri pprovduti f’din id-Deċiżjoni huma skont l-opinjoni tal-Kumitat tal-Kodiċi Doganali,
ADOTTAT DIN ID-DEĊIŻJONI:
Artikolu 1
B’deroga mill-Anness III tad-Deċiżjoni 2001/822/KE, gambli u gambli kbar, li huma preparati u priservati tal-ispeċi Pandalus borealis, imħaddna fil-kodiċi tan-NM ex 1605 20, proċessati fil-Groenlandja minn gambli u gambli kbar li ma joriġinawx mir-reġjun, għandhom jitqiesu li fil-fatt joriġinaw fil-Groenlandja skont din id-Deċiżjoni.
Artikolu 2
Id-deroga prevista fl-Artikolu 1 għandha tapplika għall-kwantitajiet stipulati fl-Anness ta’ din id-Deċiżjoni li huma importati fil-Komunità mill-Groenlandja matul il-perjodu mill-1 ta’ Awwissu 2009 sal-31 ta’ Diċembru 2013.
Artikolu 3
L-Artikoli 308a, 308b u 308c tar-Regolament (KEE) Nru 2454/93 relatati mal-amministrazzjoni tal-kwoti tariffarji japplikaw mutatis mutandis għall-amministrazzjoni tal-kwantitajiet indikati fl-Anness ta’ din id-Deċiżjoni.
Artikolu 4
L-awtoritajiet tad-dwana tal-Groenlandja għandhom jieħdu l-passi neċessarji biex jagħmlu kontrolli kwantitattivi fuq esporti tal-prodotti msemmijja fl-Artikolu 1.
Iċ-ċertifikati kollha ta’ ċirkulazzjoni EUR.1 li joħorġu għal dawk il-prodotti għandhom jinkludu referenza għal din id-Deċiżjoni.
L-awtoritajiet kompetenti tal-Groenlandja għandhom jibagħtu lill-Kummissjoni dikjarazzjoni kull tliet xhur tal-kwantitajiet li għalihom ikunu nħarġu ċertifikati ta’ ċirkulazzjoni tal-EUR.1 skont din id-Deċiżjoni u n-numri tas-serje ta’ dawk iċ-ċertifikati.
Artikolu 5
Kaxxa 7 taċ-ċertifikati taċ-ċirkulazzjoni EUR.1 maħruġa skont din id-Deċiżjoni għandha tikkontjeni waħda mill-indikazzjonijiet li ġejjin:
-
“Derogation - Decision 2009/776/EC”;
-
“Dérogation - Décision 2009/776/CE”.
Artikolu 6
Din id-Deċiżjoni għandha tapplika mill-1 ta’ Awwissu 2009 sal-31 ta’ Diċembru 2013.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, is-16 ta’ Ottubru 2009.